文同
夏日闲书墨君堂壁二首
先人有敝庐，涪水之东边。
我罢汉中守，归此聊息焉。
是时五六月，赤日烘遥天。
山川尽糁燥，草木皆焦燃。
尘襟既暂解，胜境乃独专。
高林抱深麓，清荫密石绵。
层岩敞户外，浅濑流窗前。
邀客上素琴，留僧酌寒泉。
竹簟白石枕，稳处只屡迁。
忽时乘高风，远望立云烟。
野兴极浩荡，俗虑无一缘。
气爽神自乐，世故便可捐。
却忆为吏时，荷重常满肩。
几案堆簿书，区处忘食眠。
冠带坐大暑，颡汗常涓涓。
每惧落深责，取适敢自便。
安闲获在兹，怳若梦游仙。
行将佩守符，复尔趋洋川。
山中岂不恋，事有势外牵。
尚子愿未毕，安能赋归田。